ai4bharat/Pralekha huggingface dataset:
विज्ञान आणि तंत्रज्ञान मंत्रालय
वैज्ञानिक आणि औद्योगिक संशोधन परिषद - राष्ट्रीय समुद्रविज्ञान संस्था येथे जागतिक युवा कौशल्य दिन साजरा
पणजी, 15 जुलै 2022
अटल नवोन्मेष मिशन तसेच वैज्ञानिक आणि औद्योगिक संशोधन परिषद  यांच्या संयुक्त विद्यमाने देशभरातील वैज्ञानिक आणि औद्योगिक संशोधन परिषदेच्या प्रयोगशाळांमध्ये अटल टिंकरिंग लॅबच्या विद्यार्थ्यांना आमंत्रित करून “जागतिक युवा कौशल्य दिन” साजरा केला गेला. विद्यार्थ्यांसाठी या प्रयोगशाळेला भेट देणे तसेच वैज्ञानिक आणि औद्योगिक संशोधन परिषदेच्या शास्त्रज्ञांशी संवाद साधणे सोबतच विज्ञान आणि नवकल्पना यातून निर्माण होणाऱ्या शक्यतांबद्दल जाणून घेणे हा एक उत्तम अनुभव होता.
वैज्ञानिक आणि औद्योगिक संशोधन परिषदेच्या  गोव्यातल्या डोना पॉला येथील राष्ट्रीय समुद्रविज्ञान संस्थेत  आज वैज्ञानिक आणि औद्योगिक संशोधन परिषद 'जिज्ञासा' कार्यक्रमांतर्गत अटल टिंकरिंग लॅबच्या  शाळांसाठी अर्ध्या दिवसाचे संवाद सत्र आयोजित केले होते. उद्घाटन सत्रात CSIR-NIO चे वरिष्ठ प्राचार्य शास्त्रज्ञ डॉ. मारिया-जुडिथ गोन्साल्विस यांनी विद्यार्थ्यांचे आणि शिक्षकांचे स्वागत केले तसेच कौशल्य आणि उच्च कौशल्याचे महत्त्व विशद केले. तरुणांसाठी फायदेशीर ठरणाऱ्या या कार्यक्रमाबाबत त्यांनी आपली मते आणि विचार व्यक्त केले .नव्या जगात तंत्रज्ञान जोमाने प्रगती करत असल्याने कौशल्य आणि प्रशिक्षणाचे महत्त्व वाढत आहे. त्यामुळे भारतीय तरुणांनी आपले कौशल्य सतत वाढवले पाहिजे यावर त्यांनी भर दिला. जागतिक युवा कौशल्य दिन साजरा करण्यामागचा उद्देशही त्यांनी विशद केला.
या कार्यक्रमामुळे विद्यार्थ्यांना विविध प्रयोगशाळांना भेट देण्याची संधी मिळाली. त्यांना शिक्षण आणि प्रशिक्षणाची संधी मिळाली. झूप्लँक्टन आणि फायटोप्लँक्टनबद्दल तसेच खडकांमध्ये असलेल्या विविध खनिजांबद्दल देखील जाणून घेता आले. विद्यार्थ्यांनी मरीन इन्स्ट्रुमेंटेशन डिव्हिजनला भेट दिली आणि नवीन तंत्रज्ञान तसेच आधुनिक डिझाईनबद्ल जाणून घेत CBOT, AUV, AVP आणि SREP यांची कार्यप्रणाली समजून घेतली. विद्यार्थ्यांनी नंतर सेंट्रल ॲनालिटिकल फॅसिलिटीला भेट दिली. या ठिकाणी विद्यार्थ्यांना गॅस क्रोमॅटोग्राफी मास स्पेक्ट्रोमीटर आणि गॅस क्रोमॅटोग्राफी आयसोटोपिक रेशो मास स्पेक्ट्रोमीटर यांसारख्या विविध मशीनचे कार्य समजावून सांगण्यात आले.
या अर्ध्या दिवसाच्या सत्रात 41 विद्यार्थ्यांसह 9 शिक्षक सहभागी झाले होते. या सर्वांना वैज्ञानिक आणि संशोधन क्षेत्रातील विद्वानांशी संवाद साधण्याची तसेच CSIR-NIO चे संशोधन प्रकल्प समजून घेण्याची उत्कृष्ट संधी मिळाली.
R.Aghor/S.Mukhedkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 153
अर्थ मंत्रालय
वस्तू व सेवा कर अन्वेषण महासंचालनालयाने  600 कोटी रुपयांचा कर चुकवणाऱ्या तीन कंपन्यांवर गुन्हा दाखल केला
नवी दिल्ली, 27 जुलै 2020
मेसर्स फॉर्च्यून ग्राफिक्स लिमिटेड, मेसर्स रीमा पॉलिकेम लिमिटेड आणि मेसर्स गणपती एंटरप्राइजेस या तीन कंपन्यांवर वस्तू व सेवा कर कायद्याअंतर्गत गुन्हा दाखल झाला आहे. या कंपन्यांनी प्रत्यक्ष मालाचा पुरवठा न करता फक्त पावत्या तयार केल्याचे दिसून आले आहे. वस्तू व सेवा कर माहिती महासंचालनालयाने  सप्टेंबर 2019 मध्ये महसूल अन्वेषण संचालनालया  बरोबर राबवलेल्या देशव्यापी मोहिमेत मेसर्स अनन्या एक्झिम सह अनेक कंपन्यांवर गुन्हा दाखल केला होता. या कंपन्यांनी अपात्र कर प्रमाणपत्रावर आधारित वस्तू व सेवा कराचा परतावा घेतल्याचा संशय होता. याच्या पुढील चौकशीत मेसर्स रिमा पॉलिकेम, मेसर्स फॉर्च्यून ग्राफिक्स व मेसर्स गणपती इंटरप्राईजेस यांनी 4100 कोटी रुपयांच्या पावत्या बनवून सुमारे 600 कोटी रुपयांचा कर परतावा काही कंपन्यांकडे हस्तांतरित केल्याचे उघडकीला आले.
याबाबतीत तीन जणांना वस्तू व सेवा कर कायद्याअंतर्गत अटक करण्यात आली आहे. यातील दोन जण आतापर्यंत फरार होते तसेच वस्तू व सेवा कर संचालनालयात उपस्थित राहत नव्हते. ते मेसर्स फॉर्च्यून ग्राफिक्स लिमिटेड, मेसर्स रीमा पॉलिकेम लिमिटेड आणि मेसर्स गणपती एंटरप्राइजेस चे संचालक व प्रवर्तक आहेत. तिसरी व्यक्ती मेसर्स बी प्लेयर्स लिमिटेडचा संचालक असून बनावट पावत्या च्या आधारे अनेक कंपन्यांमार्फत वस्तू व सेवा कराचा परतावा घेण्याचा त्याच्यावर आरोप आहे.
केंद्रीय वस्तू व सेवा कर कायदा 2017 च्या कलम 132  व कलम 132  अंतर्गत गुन्हा केल्याबद्दल या तिघांना वस्तू व सेवा कर महासंचालनालयाने अटक केली आहे. या बाबतीत पुढील चौकशी चालू आहे.M.Iyengar/U.Raikar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 187
पंतप्रधान कार्यालय
ओदीशातील रेल्वे अपघातात झालेल्या जीवितहानीबद्दल पंतप्रधानांनी व्यक्त केले दुःख
नवी दिल्ली, 2 जून 2023
ओदीशामध्ये रेल्वे अपघातात झालेल्या जीवितहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे.
एका ट्विटमध्ये पंतप्रधान म्हणाले;
"ओदीशात झालेल्या रेल्वे अपघातामुळे व्यथित झालो. या दुःखद प्रसंगी शोकाकुल कुटुंबियांबद्दल शोकसंवेदना. जखमींच्या प्रकृतीत लवकरात लवकर सुधारणा व्हावी. रेल्वेमंत्री @AshwiniVaishnaw यांच्याशी बोलून परिस्थितीचा आढावा घेतला. दुर्घटनेच्या ठिकाणी बचावकार्य सुरू असून अपघातग्रस्तांना सर्वोतोपरी मदत केली जात आहे.
N.Chitale/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
पंडीत जवाहरलाल नेहरु यांना पुण्यतिथी निमित्त पंतप्रधानांनी वाहिली आदरांजली
भारताचे पहिले पंतप्रधान पंडीत जवाहरलाल नेहरु यांना पुण्यतिथी निमित्त पंतप्रधान नरेंद्र मोदी यांनी आदरांजली वाहिली आहे.
आपल्या ट्विट संदेशात पंतप्रधान म्हणाले;
"पंडीत जवाहरलाल नेहरुजी यांना पुण्यतिथी निमित्त आदरांजली."
रेल्वे मंत्रालय
भारतीय रेल्वे महिनाभर सखोल सुरक्षा मोहीम राबवणार
रेल्वेगाडी रुळावरून घसरणे, धोकादायक सिग्नल पासिंग आणि इतर संभाव्य अपघात टाळण्यासाठी खबरदारीचे उपाय म्हणून भारतीय रेल्वे आजपासून महिनाभर तीव्र सुरक्षा मोहीम राबवणार आहे. यासाठी रेल्वे मंडळ, विभागीय रेल्वे आणि विभागातील वरिष्ठ अधिकाऱ्यांना विविध विभाग, लॉबी, देखभाल केंद्रे किंवा कामाच्या ठिकाणी जाण्याच्या सूचना देण्यात आल्या आहेत. याशिवाय त्यांना अपघात किंवा अचानक उद्भवणाऱ्या असामान्य घटना टाळण्यासाठी विहित केलेल्या सुरक्षित कार्यान्वयन आणि देखभाल पद्धतींची खातरजमा करून त्यांची प्रभावी अंमलबजावणी करण्यासाठी कामकाजाच्या पद्धतींचा सखोल आढावा घेण्याच्या सूचना देण्यात आल्या आहेत. सहाय्यक लोको पायलट किंवा लोको पायलटद्वारे सिग्नलिंग प्रक्रिया आणि ब्रेकिंग पद्धतींचे पालन होते की नाही यावर लक्ष ठेवणे, गतीविषयक निर्बंधांचे पालन, ट्रॅक मशीन्स किंवा टॉवर वॅगन्सच्या चालकांचे समुपदेशन, कामाच्या ठिकाणी सुरक्षितता, कुठल्याही शॉर्टकटचा वापर न करणे, यावर भर देण्यात आला आहे. अधिकाऱ्यांनी विभाग, लॉबी, देखभाल केंद्रे, किंवा कामाच्या ठिकाणी अधिकाधिक वेळ देऊन कार्यान्वयन/देखभाल/कार्य पद्धती यांचे निरीक्षण करावे आणि कर्मचाऱ्यांना येणाऱ्या समस्यांचे निराकरण करण्याच्या दृष्टीने योग्य आणि अयोग्य पद्धतींविषयी चर्चा करावी आणि उपाय सुचवावे अशा सूचना देण्यात आल्या आहेत.
पंतप्रधान कार्यालय
जपानचे माजी पंतप्रधान यासुहिरो नाकासोने यांच्या निधनाबद्दल पंतप्रधान नरेंद्र मोदी यांच्याकडून शोक व्यक्त
(नवी दिल्ली, 29 नोव्हेंबर 2019
ज्येष्ठ राजकारणी आणि जपानचे माजी पंतप्रधान यासुहिरो नाकासोने यांच्या निधाबद्दल पंतप्रधान नरेंद्र मोदी यांनी शोक व्यक्त केला आहे.
"मुरब्बी राजकारणी आणि जपानचे माजी पंतप्रधान यासुहिरो नाकासोने यांच्या निधनाचे वृत्त समजले., त्यांच्या कुटुंबियांप्रति मी माझ्या शोकसंवेदना व्यक्त करतो. भारत-जपान यांच्यात चर्चेची दारे सुरु करण्यासाठी त्यांनी केलेला जपान दौरा कायम स्मरणात राहील. त्यांच्या रूपाने तब्बल 23 वर्षांनी जपानचे पंतप्रधान भारतात आले होते.
भारत आणि जपान दरम्यानचे द्वीपक्षीय संबंध दृढ करण्यात यासुहिरो नाकासोने यांचे मोठे योगदान होते. तत्कालीन भारत- जपान संबंधाचे शिल्पकार म्हणून त्यांचे योगदान कायम स्मरणात राहील. " असे पंतप्रधान मोदी यांनी म्हंटले आहे.
S.Tupre/R.Aghor/P.Kor
संरक्षण मंत्रालय
सर्वसाधारण रुग्णालय, लेह येथील सुविधांबाबत भारतीय लष्कराचे स्पष्टीकरण
(पंतप्रधान नरेंद्र मोदी यांनी 3 जुलै 2020 ला लेहमधील रुग्णालयाला दिलेल्या भेटी दरम्यान दिसत असलेल्या सोयी सुविधांबाबत काही ठिकाणी दुर्भाग्यपूर्ण आणि असमर्थनीय शंका घेणारे संदेश पसरताना आढळून आले आहेत.
आपल्या लष्करी दलातील शूर सैनिकांवर सुरु असलेल्या उपचारांबाबत शंका घेणे दुर्दैवी आहे. लष्करी दले आपल्या जवानांना सर्वोत्तम उपचार देतात.
या सोयी सुविधा आपत्कालीन विस्ताराचा भाग आहेत. 100 खाटा असलेला हा विस्तारित भाग या रुग्णालय परिसराचाच आहे.
Covid-19 दरम्यान पालन कराव्या लागणाऱ्या नियमांनुसार सार्वजनिक रुग्णालयाचे काही वॉर्ड्स विलगीकरण कक्षात रूपांतरित करणे आवश्यक होते. हे रुग्णालय कोविड-19 विशेष रुग्णालय म्हणून राखल्यामुळे प्रशिक्षणासाठी वापरण्यात येणारे आणि दृक्श्राव्य माध्यमाची सोय असलेले सभागृह वॉर्डमध्ये रुपांतरीत करण्यात आले.
जखमी शूर सैनिकांना गलवानमधून इथे आणण्यात आल्यानंतर त्यांना covid-19 साठी राखीव भागापासून दूर ठेवणे आवश्यक होते. लष्कर प्रमुख जनरल एम. एम. नरवणे हे लष्कराच्या कमांडरांसह जखमी शूर सैनिकांना भेटण्यासाठी याच ठिकाणी आले होते.
इलेक्ट्रॉनिक्स आणि माहिती तंत्रज्ञान मंत्रालय
अभियांत्रिकी शाखेतील विद्यार्थी आणि शिक्षकांना इंजिनियरिंग ग्राफिक अभ्यासक्रमाची सर्व प्रश्नोत्तरे एकाच जागी उपलब्ध करून देणाऱ्या CollabCAD सॉफ्टवेअरचे उद्या एनआयसी आणि सीबीएसईकडून संयुक्त उद्घाटन
CollabCAD सॉफ्टवेअरची हाताळणी आणि शालेय तसेच अभियांत्रिकी महाविद्यालयांमध्ये प्रशिक्षण देण्याबाबत एनआयसी आणि सीबीएसई यांच्यात सामंजस्य करार
एनआयसी, सीबीएसई आणि अटल इनोव्हेशन मिशन CollabCAD 3D मॉडेलिंग बाबत एक सर्वसमावेशक ई-पुस्तिका करणार प्रकाशित
नवी दिल्ली, 13 जानेवारी 2021
राष्ट्रीय माहिती केंद्र , MeitY आणि केंद्रीय माध्यमिक शिक्षण मंडळ  उद्या संयुक्तपणे कोलॅबकॅड- CollabCAD या सॉफ्टवेअरचे उद्घाटन करणार आहे. ही एक संगणकावर चालणारी सॉफ्टवेअर प्रणाली आहे ज्याद्वारे अभियांत्रिकी शाखेतील विद्यार्थी आणि प्राध्यापकांनाही 2D ड्राफ्टिंग आणि डीटेलिंग पासून ते 3D प्रोडक्ट डिझाईन पर्यंत सर्व समस्यांचे निराकरण होऊ शकेल.
तसेच राष्ट्रीय माहिती केंद्र , केंद्रीय माध्यमिक शिक्षण मंडळ आणि अटल इनोव्हेशन मिशन, नीती आयोग CollabCAD 3D मॉडेलिंग बाबत एक सर्वसमावेशक ई-पुस्तिकाही प्रकाशित करणार आहे. या पुस्तिकेमुळे CAD च्या विद्यार्थ्यांना, व्यावसायिकांना CollabCAD सॉफ्टवेअर प्रणालीचा वापर कसा करायचा याची माहिती मिळू शकेल. CollabCAD च्या NIC येथील समूहाने ही पुस्तिका तयार केली आहे.
देशभरातील विद्यार्थ्यांना 3D डिजिटल डिझाईन तयार करता यावे यासाठीचा मोठा प्लॅटफॉर्म म्हणून CollabCAD विकसित करण्यात आले आहे. विद्यार्थ्यांच्या सृजनशीलता आणि कल्पनाशक्तीला यातून मोठा वाव मिळेल.
सीबीएसईचे अध्यक्ष मनोज आहुजा यांच्या नेतृत्वाखाली, सीबीएसईच्या 140 पेक्षा जास्त शाळांमध्ये CollabCAD अकरावी-बारावीच्या विद्यार्थ्यांनाही शिकवले जाईल. CollabCAD सॉफ्टवेअरचा वापर विविध प्रकारची 3D आणि 2D डिझाईन तयार करण्यासाठी करता येईल. ज्यातून विद्यार्थ्यांना शालेय वयातच इंजिनियरिंग ग्राफिक्सच्या संकल्पना समजून घेता येतील.
CollabCAD सॉफ्टवेअरची हाताळणी आणि शालेय तसेच अभियांत्रिकी महाविद्यालयांमध्ये प्रशिक्षण देण्याबाबत एनआयसी आणि सीबीएसई यांच्यात दहा वर्षांच्या कालावधीसाठी सामंजस्य करार देखील यावेळी होईल.
उद्या सकाळी 11 वाजता होणाऱ्या या संपूर्ण कार्यक्रमाचे थेट वेबकास्ट प्रसारण  यावर बघता येईल.
M.Chopade/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
ग्राहक व्यवहार, अन्न आणि सार्वजनिक पुरवठा मंत्रालय
भारतीय अन्न महामंडळाकडून 5 ई-लिलावाव्दारे 28.84 लक्ष मेट्रिक टन गव्हाची देशांतर्गत खुल्या बाजार विक्री
नवी दिल्ली, 15 मार्च 2023
केंद्रीय ग्राहक व्यवहार, अन्न आणि सार्वजनिक वितरण राज्यमंत्री साध्वी निरंजन ज्योती यांनी आज लोकसभेत एका लेखी प्रश्नाच्या उत्तरात माहिती दिली की, भारत सरकारने 30 लक्ष मेट्रिक टन गव्हाचा साठा विक्री करण्याचा निर्णय 26.01.2023 रोजी घेतला होता. यानुसार घरगुती खुल्या बाजार विक्री योजनेमधून [OMSS] भारतीय अन्न महामंडळाने  द्वारे अनुसरण करण्यात येणा-या नियमित प्रक्रियेनुसार ही विक्री केली जाणार आहे. 30 लाख मेट्रिक टनापैकी 25 लाख मेट्रिक टन ई- लिलावाव्दारे विकण्यात येणार आहे.
यानंतर भारत सरकारने 21.02.2023 रोजी आणखी 20 लाख मेट्रिक टन गव्हाची विक्री करण्याचा निर्णय घेतला. यानुसार पिठाच्या गिरण्या/खाजगी व्यापारी/ घाऊक खरेदीदार/गव्हावर आधारीत उत्पादनांच्या उत्पादकांना ई-लिलावाद्वारे विक्रीसाठी खुला करण्यात येईल.
अन्न महामंडळाने 10.03.2023 पर्यंत, 5 ई-लिलावांचे आयोजन केले. या माध्यमातून खुल्या बाजारपेठेत खाजगी विक्रेत्यांना 2023 मध्ये एकूण 28.84 लक्ष मेट्रिक टन गव्हाची विक्री झाली आहे, अशी माहिती यावेळी देण्यात आली.S.Bedekar/G.Deoda/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 65
पंतप्रधान कार्यालय
पंतप्रधानांनी देशवासियांना ओणम निमित्त शुभेच्छा दिल्या
पंतप्रधानांनी देशवासियांना ओणम निमित्त शुभेच्छा दिल्या
पंतप्रधान नरेंद्र मोदी यांनी ओणम निमित्त देशवासियांना शुभेच्छा दिल्या आहेत.
एका ट्विटमध्ये पंतप्रधान म्हणाले;
"सकारात्मकता, चैतन्य, बंधुभाव आणि सौहार्दाशी संबंधित ओणम सणानिमित्त शुभेच्छा. सर्वांच्या उत्तम आरोग्य आणि कल्याणासाठी मी प्रार्थना करतो."
पंतप्रधान कार्यालय
बिहार राज्य स्थापना दिनानिमित्त पंतप्रधानांनी बिहारच्या जनतेला दिल्या शुभेच्छा
नवी दिल्ली, 22 मार्च 2023
पंतप्रधान नरेंद्र मोदी यांनी बिहार राज्य स्थापना दिनानिमित्त बिहारच्या जनतेला शुभेच्छा दिल्या. ते म्हणाले, बिहार आपल्या समृद्ध इतिहास आणि संस्कृतीसाठी प्रसिद्ध आहे. राष्ट्रीय जीवनाच्या सर्व क्षेत्रात योगदान देणाऱ्या बिहारच्या लोकांनी आपल्या मेहनतीने आणि जिद्दीने एक विशेष ओळख निर्माण केली आहे.
पंतप्रधानांनी ट्विट केले:
"बिहार राज्य दिनानिमित्त राज्याच्या सर्व बंधु-भगिनींना खूप-खूप शुभेच्छा. आपला समृद्ध इतिहास आणि संस्कृतीसाठी बिहारचे लोक देशाच्या विकासात अतुलनीय योगदान देत आहेत. आपल्या मेहनत आणि कठोर परिश्रमांनी त्यांनी आपली स्वतंत्र ओळख निर्माण केली आहे".S.Thakur/V.Yadav/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पेट्रोलियम आणि नैसर्गिक वायू मंत्रालय
गतिशीलतेत क्रांतिकारी बदल
केंद्रीय मंत्री हरदीप एस पुरी 25 सप्टेंबर 2023 रोजी पहिल्या हरित हायड्रोजन फ्युएल सेल बसला दाखवणार हिरवा झेंडा
हरित गतिशीलतेच्या दिशेने एक महत्त्वपूर्ण पाऊल टाकत, केंद्रीय पेट्रोलियम आणि नैसर्गिक वायू, गृहनिर्माण आणि शहरी व्यवहार मंत्री हरदीप सिंग पुरी, 25 सप्टेंबर 2023 रोजी दिल्लीतील कर्तव्य पथ येथे पहिल्या हरित हायड्रोजन इंधन सेल बसला हिरवा झेंडा दाखवतील.
नवीकरणीय ऊर्जेचा वापर करून तयार करण्यात आलेल्या हरित हायड्रोजनमध्ये कार्बनचा कमी वापर करतानाच स्वयंपूर्ण आर्थिक मार्गांमध्ये महत्त्वाची भूमिका बजावण्याची क्षमता आहे. हरित हायड्रोजन देशात मुबलक प्रमाणात उपलब्ध असलेल्या नवीकरणीय ऊर्जा स्रोतांचा विविध प्रदेशांमध्ये, ऋतूंमध्ये आणि क्षेत्रांमध्ये इंधन म्हणून किंवा औद्योगिक फीडस्टॉक म्हणून वापर करण्यास सक्षम बनवू शकतो. तसेच पेट्रोलियम शुद्धीकरण, खत उत्पादन, पोलाद उत्पादन इत्यादींमध्ये जीवाश्म इंधन व्युत्पन्न फीडस्टॉक्स ऐवजी देखील वापरता येऊ शकतो.
गतिशीलता नवोन्मेष : इंधन सेल्सची ताकद
इंधन सेल तंत्रज्ञान हे ई-मोबिलिटी मधील एक महत्त्वाचे तंत्रज्ञान म्हणून उदयास येत आहे. हायड्रोजनचा वापर इंधन सेल साठी इंधन म्हणून केला जाऊ शकतो. इलेक्ट्रोकेमिकल रिअॅक्शन एनोडवरील इंधन  आणि कॅथोडमधील हवेतील ऑक्सिजनचे पाण्यात रूपांतर करते आणि इलेक्ट्रॉनच्या रूपात विद्युत ऊर्जा मुक्त करते. इतर गतिशीलता पर्यायांच्या तुलनेत इंधन सेल्स अत्यंत कार्यक्षम आहेत. बॅटरीवर चालणाऱ्या वाहनांच्या तुलनेत इंधन सेलवर चालणारी वाहने लांब पल्ल्याचा प्रवास करू शकतात, परिणामी इंधन पुन्हा भरण्यासाठी लागणारा कमी वेळ हा अंतर्निहित फायदा आहे. हायड्रोजन वायू संकुचित केला जातो आणि साधारणपणे 350 बारच्या दाबाने सिलिंडरमध्ये जहाजावर साठवला जातो,
क्रांतिकारी बदल : भारतातील पहिल्या हरित हायड्रोजन-संचालित इंधन सेल बसेस
इंडियन ऑइलने दिल्ली, हरियाणा आणि उत्तर प्रदेश मधील निवडक मार्गांवर हरित हायड्रोजनवर धावणाऱ्या 15 इंधन सेल बसेसच्या परिचालन चाचण्या घेण्यासाठी वैज्ञानिकदृष्ट्या रचना केलेला कार्यक्रम सुरू केला आहे. या कार्यक्रमांतर्गत, 25.09.2023  रोजी इंडिया गेट येथून 2 इंधन सेल बसचा शुभारंभ करण्यात येत आहे. इंधन सेलवरील बस चालवण्यासाठी 350 बारमध्ये हरित हायड्रोजन वितरणाचा हा भारतातील पहिला उपक्रम आहे. इंडियन ऑइलने फरीदाबाद येथील संशोधन आणि विकास संकुलात एक अत्याधुनिक वितरण सुविधा देखील स्थापित केली आहे, जी सौर पीव्ही पॅनेल वापरून इलेक्ट्रोलिसिसमधून तयार केलेल्या हरित हायड्रोजनचे इंधन भरू शकते.
पुढील मार्ग : दीर्घकालीन प्रभाव आणि भविष्यातील संधी
या 2 बसेसचा शुभारंभ झाल्यावर, या नवीन तंत्रज्ञानाच्या कार्यक्षमतेचे आणि टिकाऊपणाचे दीर्घकालीन मूल्यांकन करण्यासाठी सर्व बसेस 3 लाख किलोमीटरपेक्षा जास्त अंतराचा प्रवास करतील. या कठीण चाचण्यांद्वारे प्राप्त आकडेवारी एक राष्ट्रीय भांडार म्हणून काम करेल जी हरित हायड्रोजनद्वारे संचालित देशातील शून्य उत्सर्जन गतिशीलतेचे भविष्य घडवेल.
पंतप्रधान कार्यालय
पंतप्रधानांनी पद्मश्री रेन सोनम त्शेरिंग लेपचा यांच्या निधनाबद्दल शोक व्यक्त केला
नवी दिल्ली, 30 जुलै 2020
पंतप्रधान नरेंद्र मोदी यांनी पद्मश्री रेन सोनम त्शेरिंग लेपचा यांच्या निधनावर शोक व्यक्त केला आहे.
पंतप्रधान आपल्या ट्वीट संदेशात म्हणतात,
"पद्मश्री रेन सोनम त्शेरिंग लेपचा हे एक बहुआयामी व्यक्तिमत्त्व होते. महान लेपचा संस्कृती लोकप्रिय करण्यासाठी त्यांनी अतोनात प्रयत्न केले. त्यांच्या कामगिरीचा अनेक पिढ्यांना आदर आहे. त्यांच्या निधनाने व्यथित झालो आहे. त्यांचे कुटुंब आणि समर्थकांप्रती सांत्वना. ओम शांती.".G.Chippalkatti/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
ज्येष्ठ गायक आणि संगीतकार बप्पी लाहिरी यांच्या निधनाबद्दल पंतप्रधानांनी व्यक्त केला शोक
ज्येष्ठ गायक आणि संगीतकार बप्पी लाहिरी यांच्या निधनाबद्दल पंतप्रधान नरेंद्र मोदी यांनी तीव्र शोक व्यक्त केला आहे.
एका ट्विटमध्ये पंतप्रधान म्हणाले;
" बप्पी लाहिरी जी यांचे संगीत विविध भावना सुंदर रीतीने व्यक्त करणारे होते. प्रत्येक पिढीतील लोक त्यांच्या संगीताशी जोडले गेले. त्यांच्या चैतन्यपूर्ण स्वभावाची सर्वांना आठवण येईल. त्यांच्या निधनामुळे दु:ख झाले. त्यांचे कुटुंबीय आणि चाहत्यांप्रति संवेदना.ओम शांती.''
मंत्रिमंडळ
केंद्रीय मंत्रीमंडळाने स्टॉकहोम करारा अंतर्गत सूचीबद्ध सात स्थायी कार्बनी प्रदूषकांना अनुसंमत केले आणि सुलभ प्रक्रियेसाठी भविष्यातील अनुसंमतीकरणासाठीचे अधिकार सोपवले
नवी दिल्ली, 7 ऑक्टोबर 2020
पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळ बैठकीत स्टॉकहोम करारांतर्गत सूचीबद्ध सात  स्थायी कार्बनी प्रदूषकांना अनुसंमत करण्यास मंजूरी देण्यात आली. केंद्रीय मंत्रीमंडळाने स्टॉकहोम करारा अंतर्गत देशी नियमांतर्गत सुलभ प्रक्रियेसाठी परराष्ट्र मंत्रालय आणि पर्यावरण, वने आणि हवामानबदल मंत्रालयाकडे भविष्यातील प्रमाणीकरणासाठीचे अधिकार सोपवले आहेत.
पीओपीजपासून  मानवी आरोग्य आणि पर्यावरणाचे रक्षण करण्यासंदर्भात स्टॉकहोम करार आहे. हे रासायनिक घटक वातावरणात टिकून राहणारे, सजीवांमध्ये जैव-संचय करणारे, मानवी आरोग्यावर/पर्यावरणावर विपरित परिणाम करणारे आणि दीर्घ-पर्यावरणीय वाहतूक क्षमता असणारे आहेत. पीओपीजच्या संपर्कात आल्यामुळे कर्करोग, मध्यवर्ती आणि लहान मज्जासंस्थेला हानी, रोगप्रतिकारकशक्तीसंबंधीचे विकार, प्रजननासंबंधीचे विकार आणि सामान्य बालकाच्या विकासात अडथळा यासारखे विकार उद्भवतात. स्टॉकहोम करारा अंतर्गत सूचीबद्ध पीओपीज सदस्य देशांच्या वैज्ञानिक संशोधन, चर्चा आणि वाटाघाटींतून सूचीबद्ध केले आहेत.
भारताने 13 जानेवारी 2006 रोजी कलम 25 अंतर्गत स्टॉकहोम कराराला अनुसंमत केले. याअंतर्गत परिषदेच्या परिशिष्टातील दुरुस्त्या भारतावर लादल्या जाऊ शकत नाहीत.
स्वच्छ पर्यावरणाप्रती कटीबद्धता दर्शवत, पर्यावरण, वने आणि हवामानबदल मंत्रालयाने ‘रेग्युलेशन ऑफ पर्सिस्टंट ऑर्गेनिक पोल्युटंटस रूल्स’ पर्यावरण  कायदा, 1986 अंतर्गत 5 मार्च 2018 अधिसूचीत केले. या नियमनाअंतर्गत  क्लॉर्डेकोन,  हेक्साब्रोमोबिफेनेल,  हेक्साब्रोमोडीफेनिल ईथर आणि हेप्टॅब्रोमोडीफेनेलेथर ,  टेट्राब्रोमोडीफेनिल इथर आणि पेंटाब्रोमोडीफेनेल ईथर ,  पेंटाच्लोरोबेन्झिन,  हेक्साब्रोमोसायक्लोडेकेन आणि  हेक्साक्लोरोबुटियडेन, जे यापूर्वीच स्टॉकहोम कराराअंतर्गत सूचीबद्ध आहे, या सात रसायनांचे उत्पादन, व्यापार, वापर, आयात आणि निर्यातीवर बंदी घालण्यात आली आहे.
केंद्रीय मंत्रीमंडळाच्या निर्णयातून पीओपीजच्या अनुसंमतीकरणातून पर्यावरण आणि मानवी आरोग्याच्या संरक्षणासंदर्भातील आंतरराष्ट्रीय उत्तरदायित्वाची भारताची कटीबद्धता दिसून येते. नियंत्रित उपाययोजनांची अंमलबजावणी करून, नकळतपणे उत्पादित रसायनांसाठी कृती योजना विकसित करणे आणि अंमलबजावणी करणे, रसायनांच्या साठवणूक विकसित करणे आणि त्याचे पुनरावलोकन करणे तसेच राष्ट्रीय अंमलबजावणी आराखडा  अद्ययावत करुन पीओपींवर कार्यवाही करण्याचा सरकारचा संकल्प यातून दिसतो. प्रमाणीकरणामुळे एनआयपी अद्ययावत करण्यात जागतिक पर्यावरण सुविधा  आर्थिक संसाधनांमध्ये भारताला प्रवेश मिळू शकेल.M.Chopade/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
भारतीय निवडणूक आयोग
निवडणूक आयोग सुगम्य निवडणुकांसंबंधी राष्ट्रीय चर्चासत्र आयोजित करणार
(नवी दिल्ली, 2 जुलै 2018
केंद्रीय निवडणूक आयोग नवी दिल्लीत 3 जुलै 2018 रोजी सुगम्य निवडणुकांसंबंधी दोन दिवसीय राष्ट्रीय चर्चासत्र आयोजित करणार आहे. मुख्य निवडणूक आयुक्त ओ. पी. रावत या चर्चासत्राचे उद्घाटन करणार आहेत. दिव्यांग व्यक्तींवर या चर्चासत्रात विशेष भर देण्यात येणार आहे. उद्घाटनपर सत्रात ‘सिस्टेमेटिक वोटर्स एज्युकेशन ॲण्ड इलेक्टोरल पार्टीसिपेशन ’ या समर्पित पोर्टलचेही उद्घाटन करण्यात येणार आहे.
या चर्चासत्राला निवडणूक आयुक्त सुनील अरोरा, अशोक लवासा यांच्यासह सर्व राज्यांचे मुख्य निवडणूक अधिकारी तसेच दिव्यांग व्यक्तीच्या सक्षमीकरणासाठी काम करणाऱ्या नागरी संघटनांचे प्रतिनिधी केंद्रीय सामाजिक न्याय आणि सबलीकरण मंत्रालयाचे वरिष्ठ अधिकारी उपस्थित राहणार आहेत.
दिव्यांग व्यक्तींना मतदान करताना येणाऱ्या अडचणी जाणून घेऊन त्यावर तोडगा काढणे हा या चर्चासत्राचे उद्देश आहे. आगामी लोकसभा आणि विधानसभा निवडणुकांमध्ये दिव्यांग व्यक्तींचा सहभाग वाढावा यासाठी प्रयत्न केले जातील.
N.Sapre/S.Kane/P.Kor
मंत्रिमंडळ
गोव्याचे मुख्यमंत्री मनोहर पर्रिकर यांच्या निधनाबद्दल केंद्रीय मंत्रिमंडळाकडून शोक व्यक्त
नवी दिल्ली, 18 मार्च 2019
गोव्याचे मुख्यमंत्री मनोहर पर्रिकर यांच्या निधनाबद्दल पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत शोक व्यक्त करण्यात आला. पर्रिकर यांचे 17 मार्च रोजी निधीन झाले. मंत्रिमंडळाने दोन मिनिटे मौन पाळून दिवंगत पर्रिकर यांना श्रद्धांजली अर्पण केली.
सर्व राज्ये, गोवा, दिल्लीसह सर्व केंद्रशासित प्रदेशात 18 मार्चला एक दिवसाचा राष्ट्रीय शोक पाळण्याला आणि राष्ट्रीय ध्वज अर्ध्यावर उतरवण्यासाठीही केंद्रीय मंत्रिमंडळाने मान्यता दिली.
पर्रिकर यांच्या निधनाने देशाने जाणता नेता गमावल्याचे केंद्रीय मंत्रिमंडळाने संमत केलेल्या शोक संदेशात म्हटले आहे. पर्रिकर यांना सामान्यांचा मुख्यमंत्री म्हणून ओळखले जात असे.
13 डिसेंबर 1955 मध्ये गोव्यातल्या म्हापसा येथे जन्मलेले पर्रिकर यांचे मडगाव इथल्या लोयोला विद्यालयात शालेय शिक्षण झाले. 1978 मध्ये मुंबईतल्या आयआयटीमधून त्यांनी धातू शास्त्रांतून अभियांत्रिकी पदवी घेतली. युवावस्थेत त्यांना राष्ट्रीय स्वयंसेवक संघाचे कार्य सुरू करून शालेय शिक्षणाच्या शेवटच्या टप्प्यातच ते मुख्य शिक्षक बनले. आयआयटीमधून पदवी घेतल्यानंतर त्यांनी म्हापसा येथे राष्ट्रीय स्वयंसेवक संघाचे कार्य सुरू केले आणि 26 व्या वर्षी ते संघचालक बनले.
1994 मध्ये गोवा विधानसभेत ते भारतीय जनता पार्टीचे आमदार म्हणून निवडून आले. 24 ऑक्टोबर 2000 ला ते पहिल्यांदा गोव्याचे मुख्यमंत्री बनले. 27 फेब्रुवारी 2002 पर्यंत त्यांनी मुख्यमंत्रीपदाची धुरा सांभाळली. त्यानंतर 3 जून 2002 ला मुख्यमंत्रीपदी त्यांची पुन्हा निवड झाली आणि 2 फेब्रुवारी 2005 पर्यंत ते या पदावर होते. 9 मार्च 2012 ला ते तिसऱ्यांदा गोव्याचे मुख्यमंत्री बनले. 8 नोव्हेंबर 2014 पर्यंत त्यांनी मुख्यमंत्रीपद सांभाळले. 9 नोव्हेंबर 2014 ला त्यांनी केंद्रीय मंत्रिमंडळात संरक्षणमंत्री म्हणून धुरा हाती घेतली. 13 मार्च 2017 पर्यंत त्यांनी संरक्षणमंत्री म्हणून कारभार पाहिला. त्यानंतर 14 मार्च 2017 ला गोव्याचे मुख्यमंत्री म्हणून पुन्हा त्यांचा शपथविधी झाला.
साधेपणा आणि उत्तम प्रशासक म्हणून पर्रिकर सदैव स्मरणात राहतील असे मंत्रिमंडळाच्या शोकसंदेशात म्हटले आहे. आधुनिक गोवा निर्माण करण्यासाठी आणि भारतीय सैन्य दलाच्या आधुनिकीकरणासाठी आणि माजी सैनिकांचे जीवनमान उंचावण्यासाठी पर्रिकर यांचे योगदान सदैव स्मरणात राहील.
पर्रिकर यांना गोव्यातल्या राष्ट्रीय तंत्रज्ञान संस्थेने 2018 मध्ये मानद डॉक्टरेट प्रदान केली, 2018 मध्ये त्यांना डॉ. एस.पी.मुखर्जी पारितोषिकाने गौरवण्यात आले.
पर्रिकर यांना दोन पुत्र असून त्यांचे कुटुंबिय आणि गोव्यातल्या जनतेच्या दु:खात संपूर्ण राष्ट्राच्या वतीने आपण सहभागी असल्याचे केंद्रीय मंत्रिमंडळाच्या शोकसंदेशात म्हटले आहे.
B.Gokhale/N.Chitale/P.Kor
(Visitor Counter : 64
संरक्षण मंत्रालय
संरक्षण वार्ताहर अभ्यासक्रम-2023 ईएनसी विशाखापट्टणम येथे सुरू
नवी दिल्ली, 22 ऑगस्ट 2023
संरक्षण मंत्रालयाद्वारे, राष्ट्रीय आणि प्रादेशिक माध्यम संस्थांमधील निवडक पत्रकारांसाठी आयोजित, तीन आठवड्यांचा संरक्षण वार्ताहर अभ्यासक्रम  2023, दिनांक 21 ऑगस्ट 2023 रोजी पूर्व नौदल कमांड , विशाखापट्टणम येथे सुरू झाला. व्हाइस अॅडमिरल समीर सक्सेना एवीएसएम, एनएम चीफ ऑफ स्टाफ, ईएनसी यांनी उद्घाटनपर भाषण केले. संरक्षण मंत्रालयातील प्रवक्ते आणि अपर महासंचालक  ए भारतभूषण बाबू यांनी सागरी युद्ध केंद्रातील संरक्षण पत्रकारिता अभ्यासक्रमाची माहिती दिली. या अभ्यासक्रमाचे उद्दिष्ट माध्यमे आणि सैन्य यांना परस्परांच्या अधिक जवळ आणणे आणि सर्व स्तरावर पत्रकारांना सशस्त्र दलांच्या कामगिरीचे अधिक चांगले आकलन व सागरी वृत्तांकनासाठी सक्षम करणे, हे आहे.
एक आठवड्याच्या अभ्यासक्रमादरम्यान, सहभागींना नौदल आणि तटरक्षक दलातील विषयतज्ज्ञ माहिती देतील. ते पत्रकारांना नौदलाच्या नौदल संचालन, नौदल कूटनीती, मानवतावादी सहाय्य आणि आपत्ती निवारण, नौदल आणि तटरक्षक दलाची संघटनात्मक रचना यासह नौदलाच्या विविध पैलूंबाबत अवगत करतील. अभ्यासक्रमांतर्गत सहभागींनी 21 ऑगस्ट 2023 रोजी भारतीय नौदल जहाज आणि पाणबुडीला भेट दिली. जहाजावर राहण्याच्या अनुभवाबद्दल त्यांना माहिती देण्यात आली. या आठवड्यात विशाखापट्टणम येथे तटरक्षक दलाची जहाजे, नौदल डॉकयार्ड, नौदल हवाई केंद्र येथे सहभागींचा नियोजित दौरा आहे. समुद्रात भारतीय नौदलाच्या अग्रणी युद्धनौकेवरून नौदलाच्या सागरी मोहिमांविषयी जाणून घेणे, हे या टप्प्यातील अभ्यासक्रमाचे प्रमुख आकर्षण आहे.
S.Tupe/S.Kakade/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 109